Organisasies help boere met brandskade in Noord-KaapBrande het groot dele van Hopetown en Kimberley verwoes. (Foto: Verskaf) AfriForum se Bo-Karoo-streektak, Saai en die Orania Beweging het vandeesweek ’n veldtog van stapel gestuur om hulp te verleen aan boere in die Noord-Kaap ná die verwoestende brande wat die afgelope paar dae in die gebied gewoed het. Maroela Media het berig dat minstens 100 000 ha die afgelope week in die omgewing van Kimberley en Hopetown verwoes is. ŉ Brand wat Saterdag uitgebreek het, het besonder baie skade aangerig. Daar word vermoed dat die brande gestig is. Lede van AfriForum se Bo-Karoo-streektak, die Orania-gemeenskap en talle ander organisasies het met boere van die omgewing saamgewerk om die verwoestende brande onder beheer te bring. Sterk wind die afgelope naweek het brandbestryders se werk bemoeilik en brande het na die Boshof- en Griekwastad-omgewing versprei. “Enige skenking van boere in die vorm van voer sal opreg waardeer word en ons wil ’n ernstige beroep op mense doen om ’n donasie te maak sodat die nodige hulp by die boere kan uitkom,” sê Magdaleen Kleynhans, voorsitter van AfriForum se Bo-Karoo-streektak. Die gemeenskapsveiligheidsentrum in Orania was die basis waar die koördinering van Orania se brandbestryders, wat gehelp het om van die brande te blus, plaasgevind het. Gebruik die volgende bankbesonderhede indien jy ŉ finansiële bydrae wil maak. Rekeninghouer: AfriForum NPC Takkode: 261550 Rekeningnommer: 62349898398 Bank: FNB SWIFT-kode: FIRNZAJJ Verwysing: Brande